CELEX: 32012H0724(12)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma għall-2012 tal-Ungerija u li tagħti l-opinjoni tal-Kunsill dwar il-Programm ta’ Konverġenza tal-Ungerija, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/40
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma għall-2012 tal-Ungerija u li tagħti l-opinjoni tal-Kunsill dwar il-Programm ta’ Konverġenza tal-Ungerija, 2012-2015
   2012/C 219/12
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 9(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b’mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat għall-Impjiegi,
   Wara li kkonsulta l-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi varata strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa ta’ politika ekonomika, li tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għal-linji politiċi dwar l-ekonomija tal-Istati Membri u l-Unjoni (mill-2010 sal-2014) u, fil-21 ta’ Ottubru 2010, adotta deċiżjoni dwar linji gwida għal-linji politiċi tal-Istati Membri dwar l-impjiegi (3), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-linji ta’ politika nazzjonali tagħhom dwar l-ekonomija u l-impjiegi.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (4) dwar il-Programm Nazzjonali ta’ Riforma għall-2011 tal-Ungerija u ta l-opinjoni tiegħu dwar il-Programm ta’ Konverġenza aġġornat tal-Ungerija għall-perijodu 2011-2014.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni semestru Ewropew ta’ koordinazzjoni integrata u ex ante ta’ linji politiċi, li huwa msejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija, fejn identifikat l-Ungerija bħala wieħed mill-Istati Membri li fil-konfront tagħhom issir reviżjoni fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet fejn talab lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħrajn, biex jippreżenta l-fehmiet tiegħu dwar l-azzjonijiet rakkomandati fiċ-ċiklu tal-politika tal-Ewropa 2020. Dawn il-fehmiet jagħmlu parti mill-opinjoni tal-Kumitat tal-Impjiegi.
            
         
               (6)
            
            
               Il-Parlament Ewropew kien debitament involut fis-Simestru Ewropew, b’konformità mar-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir tal-2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (7)
            
            
               Fit-2 ta’ Marzu 2012, il-Kunsill Ewropew approva l-prijoritajiet sabiex ikunu żgurati l-istabbiltà finanzjarja, il-konsolidazzjoni fiskali u l-azzjoni li trawwem it-tkabbir. Huwa enfasizza l-ħtieġa li ssir konsolidazzjoni fiskali differenzjata u li tkun favorevoli għat-tkabbir, biex jiġu rkuprati l-kundizzjonijiet normali ta’ self lill-ekonomija, għall-promozzjoni tat-tkabbir u l-kompetittività, għall-indirizzar tal-qgħad u l-konsegwenzi soċjali tal-kriżi, u għall-immodernizzar tal-amministrazzjoni pubblika.
            
         
               (8)
            
            
               Fid-29 ta’ Frar 2012, il-Parlament Ewropew u l-Ungerija skambjaw fehmiet f’konformità mal-Artikolu 2-ab(3) tar-Regolament (KE) Nru 1466/97.
            
         
               (9)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipanti fil-Patt Euro Plus biex jippreżentaw l-impenji tagħhom fil-ħin biex jiġu inklużi fil-Programmi ta’ Stabbiltà jew Konverġenza tagħhom u fil-Programmi Nazzjonali ta’ Riforma tagħhom.
            
         
               (10)
            
            
               Fit-23 ta’ April 2012, l-Ungerija ressqet il-Programm ta’ Konverġenza tagħha li jkopri l-perijodu bejn l-2012 u l-2015 u l-Programm Nazzjonali ta’ Riforma tagħha għall-2012. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt. Il-Kummissjoni vvalutat ukoll, permezz ta’ reviżjoni fil-fond taħt l-Artikolu 5 tar-Regolament (UE) Nru 1176/2011, jekk l-Ungerija hijiex milquta minn żbilanċi makroekonomiċi. Il-Kummissjoni kkonkludiet fir-reviżjoni fil-fond tagħha li l-Ungerija qiegħda jkollha żbilanċi esterni u interni, għalkemm dawn mhumiex eċċessivi.
            
         
               (11)
            
            
               Abbażi tal-valutazzjoni tal-Programm ta’ Konverġenza skont ir-Regolament (KE) Nru 1466/97, il-Kunsill jaħseb li x-xenarju makroekonomiku sottostanti għall-projezzjonijiet baġitarji fil-Programm huwa wieħed xi ftit ottimist. Il-projezzjonijiet ta’ tkabbir tal-awtoritajiet Ungeriżi għall-2012 u l-2013 huma madwar nofs punt perċentwali ogħla meta mqabbla mal-previżjonijiet tas-servizzi tal-Kummissjoni għar-rebbiegħa tal-2012 minħabba s-suppożizzjonijiet uffiċjali aktar ottimisti fir-rigward tad-domanda domestika, partikolarment fl-2013. L-għan tal-istrateġija baġitarja spjegata fil-Programm ta’ Konverġenza huwa li tkun żgurata l-korrezzjoni sostenibbli tad-defiċit eċċessiv sal-iskadenza tal-2012 li ġiet stabbilita mill-Kunsill f’konformità mar-Rakkomandazzjoni tal-Kunsill taħt il-proċedura ta’ defiċit eċċessiv tat-13 ta’ Marzu 2012. Il-miri uffiċjali tad-defiċit u l-isforzi fiskali ppjanati huma konformi ma’ dik ir-Rakkomandazzjoni. Il-Programm ta’ Konverġenza jikkonferma l-objettiv baġitarju preċedenti tat-terminu medju (OTM) ta’ 1,5 % tal-PDG, li jippjana li jilħaq sal-2013. L-OTM jirrifletti b’mod xieraq ir-rekwiżiti tal-Patt ta’ Stabbiltà u Tkabbir. Fuq il-bażi tal-bilanċ baġitarju strutturali (rikalkulat) (5), ma jidhirx li se jkun adegwat il-progress lejn l-OTM fl-2013 meta mqabbel mal-previżjoni tas-servizzi tal-Kummissjoni għar-rebbiegħa tal-2012, li tqis r-riskji fl-implimentazzjoni relatati ma’ miżuri magħżula b’rabta mal-iffrankar u ma’ xenarju makroekonomiku anqas pożittiv.
               Ir-rata ta’ tkabbir tal-infiq tal-gvern, b’kunsiderazzjoni ta’ miżuri diskrezzjonarji ta’ dħul, hija konformi mal-punt ta’ riferiment tan-nefqa tal-Patt ta’ Stabbiltà u Tkabbir fl-2013, iżda mhux fl-2014 u l-2015. Skont il-pjani tal-gvern, fl-2015 id-dejn pubbliku ser jitnaqqas b’mod kontinwu matul il-perijodu tal-Programm għal anqas minn 73 % tal-PDG, iżda ser jibqa’ ogħla minn 60 % tal-valur referenzjarju tal-PDG. Fir-rigward tal-punt ta’ riferiment tat-tnaqqis tad-dejn, bejn l-2013 u l-2014 l-Ungerija ser tkun f’perijodu tranżizzjonali u l-Programm ta’ Konverġenza jkun jiżgura biżżejjed progress lejn konformità mal-punt ta’ riferiment. Skont il-Programm ta’ Konverġenza, il-punt ta’ riferiment tat-tnaqqis tad-dejn jintlaħaq fi tmiem il-perijodu tranżizzjonali, fl-2015, u għaldaqstant għandu jgħin fit-tnaqqis tad-dejn estern u intern akkumulat.
            
         
               (12)
            
            
               Ġew adottati regolamenti ġodda għall-implimentazzjoni tal-qafas kostituzzjonali tal-governanza fiskali, iżda wħud mill-fatturi tiegħu għadhom dgħajfa. L-ippjanar baġitarju fuq perijodu medju huwa biss wieħed indikattiv, ir-riżorsi tal-Kunsill Fiskali mhumiex proporzjonati mas-setgħa qawwija ta’ veto li għadu kemm ingħata, u d-disponibbiltà ta’ informazzjoni baġitarja għadha insuffiċjenti. It-tisħiħ tad-dimensjoni ta’ ppjanar baġitarju fuq perijodu medju u t-twessigħ tal-mandat analitiku tal-Kunsill Fiskali jgħinu biex jiżguraw li l-qafas kostituzzjonali ġdid tal-governanaza fiskali jkun jista’ jwettaq ir-rwol tiegħu.
            
         
               (13)
            
            
               Ir-reazzjonijiet ta’ politika għall-indirizzar tal-impatt tar-riforma tat-taxxa fuq il-ħaddiema b’pagi baxxi (żieda fil-paga minima, skema ta’ sussidju tal-paga) ma kkontribwixxewx sabiex iżidu l-impjiegi, filwaqt li l-miżuri li jinkoraġġixxu l-parteċipazzjoni tan-nisa fis-suq tax-xogħol huma pass ċkejken fid-direzzjoni t-tajba. Jekk it-tassazzjoni tax-xogħol issir waħda aktar favorevoli għall-impjiegi u jekk jittieħdu miżuri aktar b’saħħithom favur il-parteċipazzjoni tan-nisa fis-suq tax-xogħol, partikolarment permezz ta’ faċilitajiet għall-ħarsien tat-tfal u faċilitajiet ta’ edukazzjoni pre-primarja, tkun qed tingħata għajnuna biex tittejjeb ir-rata tal-impjiegi.
            
         
               (14)
            
            
               Is-servizz tal-impjiegi pubbliċi ġie riorganizzat u dan irriżulta fi tnaqqis strutturali ġenerali, fatt li jmur kontra dak li kien ġie rrakkomandat fl-2011. Fil-qasam ta’ linji politiċi attivi tas-suq tax-xogħol, ċerti miżuri bil-għan li jipprovdu servizzi mfassla speċifikament għal gruppi żvantaġġati, pereżempju, fi ħdan il-programmi tal-Fond Soċjali Ewropew (FSE), jidhru li huma kredibbli u relevanti. Madanakollu, miżuri oħrajn mmirati għal gruppi żvantaġġati (eż. xogħlijiet pubbliċi) x’aktarx li ma jkollomx effett bħala titjib tal-allokazzjoni tal-parteċipanti fis-suq miftuħ tax-xogħol. Għandhom jittieħdu passi serji u mingħajr dewmien għat-tisħiħ tal-kapaċità tas-servizz pubbliku tal-impjiegi, waqt li għandu jinżamm l-aħjar bilanċ bejn xogħlijiet pubbliċi u linji politiċi attivi oħrajn tas-suq tax-xogħol, sabiex jiġi megħjun il-funzjonament tas-suq tax-xogħol u tiżdied ir-rata ta’ parteċipazzjoni. Iż-żieda fil-potenzjal tat-tkabbir permezz ta’ riformi strutturali fis-suq tax-xogħol tkun importanti wkoll għal tnaqqis sostnut tal-vulnerabbiltajiet li joħorġu mill-istokk kbir ta’ dejn estern u intern. Barra minn hekk, l-Istrateġija Nazzjonali tal-Inklużjoni Soċjali (tar-Roma) ma ġietx inkluża f’linji politiċi oħrajn.
            
         
               (15)
            
            
               Fil-parti l-kbira tagħhom, il-miżuri għat-titjib tal-ambjent kummerċjali mixjin fid-direzzjoni t-tajba, iżda għadu jista’ jsir progress sinifikanti. L-isforzi għat-titjib tal-aċċess għall-finanzjament mhux bankarju wkoll mixjin fid-direzzjoni t-tajba, iżda għadha nieqsa valutazzjoni komprensiva tal-linji politiċi dwar l-impriżi żgħar u ta’ daqs medju (SMEs). L-Ungerija tikklassifika fil-baxx ħafna fir-rigward ta’ bosta indikaturi li jkejlu t-trasparenza u l-kwalità tal-amministrazzjoni pubblika, fejn il-progress f’dawn l-oqsma jgħin biex tittejjeb l-istabbiltà tal-ambjent istituzzjonali u ta’ politika. Min-naħa tiegħu, dan jista’ jtejjeb il-kundizzjonijiet għal investiment dirett barrani u jgħin fit-tnaqqis tal-iżbilanċi sinifikanti fil-pożizzjoni tal-investiment internazzjonali nett: b’mod partikolari, fl-2009 u fl-2010 l-proporzjon ta’ profitti riinvestiti naqas b’mod drammatiku parzjalment minħabba l-kriżi iżda wkoll minħabba għadd ta’ bidliet kontroversjali u imprevedibbli fl-ambjent fiskali u tal-politika u fis-sistema legali u istituzzjonali. Ix-xejra reċenti fil-finanzjament pubbliku tar-riċerka u l-innovazzjoni (minn nofs l-2010) mhijiex konformi mal-prijorità tal-Istħarriġ Annwali dwar it-Tkabbir tal-2012 fir-rigward ta’ konsolidazzjoni fiskali differenzjata li tkun favorevoli għat-tkabbir.
            
         
               (16)
            
            
               Il-Gvern wettaq riforma tal-edukazzjoni għolja li introduċiet tibdil fil-istruttura u l-finanzjament tal-edukazzjoni għolja. Barra minn hekk, hemm ir-riskju li ċerti elementi tal-leġiżlazzjoni ġdida dwar l-edukazzjoni fl-iskejjel iwasslu għal żieda fl-għadd ta’ persuni li joħorġu mis-sistema edukattiva kmieni u fis-segregazzjoni tas-sistema tal-iskejjel Ungeriża. Il-kwistjoni, li hija tant importanti wkoll, tat-tagħlim tul il-ħajja mhijiex indirizzata biżżejjed. It-titjib tal-edukazzjoni fil-livelli kollha ser tkun importanti biex tiżdied il-kompetittività tal-forza tax-xogħol tal-Ungerija.
            
         
               (17)
            
            
               In-nuqqas ta’ progress fir-ristrutturar tat-trasport pubbliku kien raġuni importanti għaliex f’dawn l-aħħar snin ma ntlaħqux il-miri baġitarji. Il-parti l-kbira tat-tagħmir ferrovjarju tat-trasport pubbliku laħaq il-limiti tal-utilità tiegħu. Żieda fil-kapaċità transfruntiera tan-netwerk tal-elettriku tista’ tiffaċilita żieda potenzjali fil-kummerċ mal-pajjiżi ġirien. Ir-regolatur nazzjonali tal-enerġija ma għandux is-setgħa li jorganizza l-istrutturi tiegħu b’mod awtonomu u tonqsu l-kompetenza esklużiva li jistabbilixxi tariffi tan-netwerk fosthom il-qliegħ bħala rata ta’ redditu li l-operaturi tan-netwerk jitħallew jagħmlu. Il-prezzijiet regolati għandhom japplikaw biss għal konsumaturi vulnerabbli.
            
         
               (18)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Ungerija. Hija vvalutat li l-programm ta’ konverġenza u l-programm nazzjonali ta’ riforma, u ppreżentat reviżjoni fil-fond. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fl-Ungerija, iżda wkoll il-konformità tagħhom mar-regoli u l-gwida tal-UE, fid-dawl tal-ħtieġa tat-tisħiħ tal-governanza ekonomika kumplessiva tal-Unjoni billi jiġi pprovdut kontribut fil-livell tal-UE għad-deċiżjonijiet nazzjonali tal-ġejjieni. Ir-rakkomandazzjoni tagħha skont is-Semestru Ewropew huma riflessi fir-rakkomandazzjonijiet (1) sa (7) aktar ’l isfel.
            
         
               (19)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Konverġenza, u l-opinjoni tiegħu (6) hija riflessa b’mod partikolari fir-rakkamondazzjoni (1) ta’ hawn taħt.
            
         
               (20)
            
            
               Fid-dawl tar-riżultati tar-reviżjoni fil-fond tal-Kummissjoni u ta’ din il-valutazzjoni, il-Kunsill eżamina l-Programm ta’ Riforma Nazzjonali u l-Programm ta’ Konverġenza. Ir-rakkomandazzjonijiet tagħha taħt l-Artikolu 6 tar-Regolament (UE) Nru 1176/2011 huma riflessi b’mod partikolari fir-rakkomandazzjonijiet (1), (3), (4) u (5) aktar ’l isfel,
            
         B’DAN JIRRAKKOMANDA li l-Ungerija tieħu azzjoni fil-perijodu 2012-2013 sabiex:
   
               1.
            
            
               Sal-2012 tikkorreġi b’mod dejjiem id-defiċit eċċessiv billi timplimenta l-baġit tal-2012 u l-miżuri ta’ konsolidazzjoni approvati sussegwentement, filwaqt li tnaqqas id-dipendenza fuq miżuri ta’ darba. Minn hemm ’il quddiem, tispeċifika l-miżuri strutturali kollha meħtieġa biex tiżgura korrezzjoni dejjiema tad-defiċit eċċessiv u tagħmel progress suffiċjenti lejn l-OTM, anke billi tilħaq il-punt ta’ riferiment tan-nefqa, u tiżgura li jsir biżżejjed progress lejn il-konformità mal-punt ta’ riferiment tat-tnaqqis tad-dejn. Sabiex tgħin ukoll fil-mitigazzjoni tal-iżbilanċi makroekonomiċi akkumulati, hija għandha tibda t-tnaqqis progressiv tal-proporzjon tad-dejn pubbliku.
            
         
               2.
            
            
               Tirrivedi l-liġi kardinali dwar l-istabbiltà ekonomika billi tpoġġi r-regoli numeriċi l-ġodda f’qafas baġitarju fuq perijodu medju li jkun vinkolanti. Tkompli bit-twessigħ tal-mandat analitiku tal-Kunsill Fiskali, bil-għan li żżid it-trasparenza tal-finanzi pubbliċi.
            
         
               3.
            
            
               Tagħmel it-tassazzjoni tax-xogħol aktar favorevoli għall-impjiegi billi ttaffi l-impatt tat-tibdil fit-taxxa fuq ħaddiema b’paga baxxa li sar fl-2011 u fl-2012 b’mod sostenibbli u newtrali fir-rigward tal-baġit, pereżempju billi titfa’ parti mill-piż fiskali fuq taxxi fuq l-enerġija u taxxi rikorrenti fuq il-proprjetà. Issaħħaħ il-miżuri biex tinkoraġġixxi l-parteċipazzjoni tan-nisa fis-suq tax-xogħol, partikolarment billi tespandi l-faċilitajiet tal-ħarsien tat-tfal u dawk tal-edukazzjoni pre-primarja.
            
         
               4.
            
            
               Issaħħaħ il-kapaċità tas-Servizz Pubbliku tal-Impjiegi biex iżżid il-kwalità u l-effikaċja tat-taħriġ, l-assistenza fit-tfittxija għax-xogħol u s-servizzi individwalizzati, b’mod partikolari fir-rigward ta’ gruppi żvantaġġati. Issaħħaħ l-element ta’ attivazzjoni fl-iskema tax-xogħol pubbliku permezz ta’ taħriġ effettiv u assistenza fit-tfittxija għax-xogħol. Timplimenta l-Istrateġija Nazzjonali tal-Inklużjoni Soċjali (tar-Roma), filwaqt li tinkludiha f’linji politiċi oħrajn.
            
         
               5.
            
            
               Timplimenta miżuri previsti li jnaqqsu l-piż amministrattiv. Tiżgura li l-akkwist pubbliku u l-proċess leġiżlattiv jappoġġaw il-kompetizzjoni fis-suq u jiżguraw ambjent regolatorju li jkun stabbli u favorevoli għan-negozju għall-impriżi finanzjarji u mhux finanzjarji, fosthom l-investituri barranin diretti. Tnaqqas il-kosti tal-konformità mat-taxxa u tistabbilixxi qafas stabbli, legali u bla ebda distorsjoni fir-rigward tat-tassazzjoni korporattiva. Tneħħi restrizzjonijiet mhux ġustifikati fuq it-twaqqif ta’ stabbilimenti ta’ skala kbira ta’ negozju bl-imnut. Tipprovdi skemi inċentivi speċifiċi u mmirati sew bħala appoġġ għal SMEs innovattivi fl-istrateġija l-ġdida dwar l-innovazzjoni.
            
         
               6.
            
            
               Tħejji u timplimenta strateġija nazzjonali dwar it-tluq bikri mill-iskola billi tiżgura finanzjament adegwat. Tiżgura li l-implimentazzjoni tar-riforma tal-edukazzjoni għolja ttejjeb l-aċċess għall-edukazzjoni għal gruppi żvantaġġati.
            
         
               7.
            
            
               Tirriforma s-sistema tat-trasport pubbliku u tagħmilha aktar effikaċi fir-rigward tal-kost. Iżżid il-kapaċitajiet transfruntieri tan-netwerk tal-elettriku, tiżgura l-indipendenza tar-regolatur tal-enerġija u gradwalment tabolixxi l-prezzijiet regolati tal-enerġija.
            
         
      Magħmul fi Brussell, l-10 ta’ Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  Miżmuma għall-2012 permezz tad-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (4)  ĠU C 209, 15.7.2011, p. 10.
   
      (5)  Bilanċ nett ta’ miżuri ta’ darba u temporanji aġġustat fuq bażi ċiklika, rikalkulat mis-servizzi tal-Kummissjoni abbażi tal-informazzjoni mogħtija mill-Programm, permezz ta’ metodoloġija komunement miftiehma.
   
      (6)  Taħt l-Artikolu 9(2) tar-Regolament (KE) Nru 1466/97.